Und au mini erst  Wuche im 4. Monat isch rächt ruhig verloffe. Obwohl, im Gschäft hät s'Mami scho no Einiges z'tue gha. Schliesslich hät sie wiedermal müesse e Kollektion für die grosse Buebe uf Bei stelle. Das Mal isch de Frühlig/Sommer 2005 dra gsi. De Papi isch 3 mal go schaffe und 2 mal go golfe, that's it! De hät's scho schön. Zwüsched inne sind mir dänn natürlich wiedermal uf em Platz gstande und händ dasmal 22 Fraue in Oberglatt umepfiffe. Am Samstig han ich dänn scho mini erschte Gspänli vom Chinderspielplatz  känneglärnt. Mir sind nämlich bi zuekünftige Nachbare vo eus zum Ässe iiglade gsi. De Elia isch aber scho öppe Vieri und ich hoffe er seg dänn amigs chli lieb zu mir. S'Mami vo ihm hät sogar no de grösser Buuch gha als mis Mami und d'Gloria isch dänn au am 14. Septämber uf d'Wält cho. Viellicht wird sie ja mal mini Fründin? Abgschlosse händ mir die ruhigi Wuche nomal miteme Match. Ich hoffe eifach, die Saison segi bald verbii. Je grösser das ich wird, je meh muess ich mich hebe bi de Spürt vom Mami!